Peter: "Podľa akého zákona je oprávnené ma zastaviť neoznačené (policajné) auto? Myslím počas jazdy. Ako mám zistiť počas premávky, že sa jedná o policajné auto, ak nie je označené?
Spýtajte sa aj vy. Skúste poradňu alebo píšte na firstname.lastname@example.org
Dva zákony dovoľujú štátnym policajtom zastaviť vaše auto:
- zákon o cestnej premávke,
- zákon o policajnom zbore.
V prvom prípade vám smú policajti zastaviť v súvislosti s bezpečnosťou a plynulosťou cestnej premávky, v druhom prípade, ak policajti zastavujú vozidlo násilným spôsobom.
Ak vás policajti zastavujú z idúceho vozidla, nie je dôležité, či je označené nápisom Polícia.
Policajti majú presné pokyny, ako zastavovať vozidlo. Znamenie na zastavenie musia dávať včas, zreteľne a s ohľadom na okolnosti premávky. Aby ste mohli bezpečne zastaviť a aby nebola ohrozená bezpečnosť premávky.
Znamenie dáva policajt zdvihnutím ruky, alebo zdvihnutým zastavovacím terčom. Alebo svietidlom vyžarujúcim svetlo červenej farby, ktorým policajt pohybuje v hornom polkruhu.
"Z idúceho vozidla môže dávať policajt toto znamenie kývaním ruky zvisle hore a dolu, vysunutým zastavovacím terčom alebo rozsvietením nápisu STOP umiestneného na vozidle," píše sa vo vyhláške.
Pokyn na zastavenie vozidla môžu policajti dať nielen z vozidla idúceho pred vami ale aj vtedy, ak idú za vami. V druhom prípade musia vždy zapnúť maják a sirénu.
Ak sa vás snaží zastaviť policajt v neoznačenom vozidle, môže to spraviť, len ak vás predbehne. A aj keď ste vždy povinní poslúchnuť pokyn policajta, nemusí byť zrejmé, že skutočne ide o policajtov. Najmä ak vás zastavuje človek v civile a nie v policajnej rovnošate.
Vtedy by ste mali vyhľadať čo najskôr najbližšiu policajnú stanicu, prípadne zastaviť, zamknúť sa a privolať telefonicky policajnú hliadku. To isté platí aj v prípade obáv ďalšieho čitateľa.
Tomáš: "Musí mať policajná hliadka merajúca rýchlosť vozidiel v obci a zastavujúca vozidlá zreteľne a v čas viditeľné služobné vozidlo s označením polícia? Aby bolo zrejmé, že ma zastavuje príslušník policajného zboru a nie nejaký podvodník. Alebo ho smie mať odparkované neviditeľne v bočnej uličke?
Spýtajte sa aj vy. Skúste poradňu alebo píšte na email@example.com
Dôležité je, aby bola viditeľná včas a zreteľne policajná hliadka, ktorá vás zastavuje. Ich vozidlo smie byť zaparkované aj v bočnej uličke.
Dokonca vás môžu zastaviť aj policajti, ktorí sú na pešej obchôdzke.
Tibor: "Preštudoval som si zákon a nikde som nenašiel zmienku o tom, že ma môže policajt zastaviť a kontrolovať moje doklady. Vyplýva z toho, že pokiaľ ma policajná hliadka zastaví s tým, že ide o cestnú kontrolu, môžem na nich podať sťažnosť, lebo ma zastavujú bezdôvodne, alebo dôvod je kontrola?"
Spýtajte sa aj vy. Skúste poradňu alebo píšte na firstname.lastname@example.org
Policajt vás smie zastaviť len preto, aby vám skontroloval doklady. Okrem toho, že zákon o cestnej premávke dáva policajtom oprávnenie vás zastaviť, smú od vás požadovať aj predloženie dokladov ustanovených na vedenie a premávku vozidla.
Zároveň smú kontrolovať dodržiavanie povinností účastníka cestnej premávky. Medzi povinnosti vodiča pritom patrí mať pri sebe platné doklady.